
A tehetséges, fiatal elf máguslány békében éli életét, mígnem a háború mindent megváltoztat. Nem sejtve a rá leselkedő veszélyeket, Ylara útnak indul. Viszontagságos kalandjai közepette elfeledett legendákkal, nagy tudású mesterekkel és a mágia ősi titkaival találkozik. Számtalan megpróbáltatáson és csatán kell keresztülmennie, mielőtt szembenézhet sorsának legnagyobb kihívásával.

A Thalrion átka egy háború árnyékában játszódó fantasy kalandregény, amely olyan világba vezet, ahol a varázslás, a régi mítoszok és a jelen konfliktusai egymásba fonódnak.

PROLÓGUS

A Kis Kontinens békés korszakát élte: száz éve nem volt háború. Az emberi királyságok harmóniában éltek egymás mellett, ügyet sem vetve az Elf Birodalomra és a mágusok politikájára. Az Északi Birodalom, a Nyugati Birodalom és a Keleti Birodalom békéjét gondosan ápolt egyezmények biztosították.

A népek csak a saját dolgukkal törődtek: jólétükkel, ceremóniáikkal és királyaikkal. Mindenkinek megvolt a maga dolga, a hetek, hónapok, évszakok és évek nyugalomban teltek, mindig alkalmat adva valami ünnepségnek.

Így volt ez az elfek birodalmában is, ahol különböző törzsek, különböző falvak adtak otthont az egyes családoknak. Az elfek társadalmi rendszere laza szerveződés volt, belügyeikkel és problémáikkal az Elf Tanács foglalkozott. A falvak rendjét mágusok felügyelték kisebb helyőrségekkel, bár a birodalomban nem volt jellemző a rendbontás. A falvak mágusai az évszázadok során többször is helyet változtattak: letelepedtek valahol, idővel azonban továbbálltak, vagy éppen helyet cseréltek egymással.

Az elfek halhatatlan népek voltak – az emberek halandóságukban mindig siettek valahová, az elfek azonban nem. Nem kellett kergetniük a vágyakat: számukra, bár az idő telt és az évek múltak, mindig jött egy új évezred. Senki sem sürgette hát őket: mindig megtehették, amit szerettek volna.

Népük kedvelte a művészeteket, a költészetet, a festészetet és az irodalmat. Szerették a mágiát is, de nem üldözték a hatalmat, amit ígért – ellentétben az emberekkel, akik csakis azért művelték a mesterséget, hogy hatalomhoz jussanak.

Mégis beköszöntött a béke az emberek királyságaiban is, ami leginkább talán annak volt köszönhető, hogy az elf mágusok fáradhatatlanul járták a vidékeket, és továbbadták bölcsességeiket egymásnak és az embereknek is.

Vándoroltak faluról falura, országról országra, és kíváncsian gyűjtötték a művészeteket, kóstolták a helyi ételeket, és kereskedtek.

A béke és a bőség, mint mindenhol máshol, Nyírfa-Ligetben is száz éve honolt. Ez a terület nem volt túl mélyen az Elf Birodalomban, de nem volt túl közel az emberek királyságaihoz sem – épp ideális helyen volt tehát, ha valaki tanulni szeretett volna.

Ezen a helyen kezdődött történetünk.


I. RÉSZ


1. FEJEZET

Csodálatos nap köszöntött Nyírfa-Ligetre: a fák szelíden lengedeztek az aranyszínű tavaszi fényárban, a lágy szellőben pedig rovarok döngicséltek. A liget nagy részét (amint azt a neve is sugallja) leginkább nyírfák alkották, az aljnövényzetet pedig különböző bokrok, gyógynövények és virágok tarkították.

Egy hatéves kislány kacaja törte meg a csendet: Ylara fel-alá ugrándozott a virágok közt, a fák alatt, ujjbegyeit végighúzva a fűszálakon. Haja sötétbarna, füle hegyes, szeme gesztenyebarna, ruhája piros, kényelmes kelme.

Mögötte szülei követték, két jómódú elf, aranyszálakkal díszített ruhában: az asszonyé lila színű, a férfié pedig piros volt. Hajuk, akárcsak a lányuké, sötétbarna, s a szemük is gesztenyeszínű. A férfi fiatalos arcának elegáns szakáll kölcsönzött komoly megjelenést. Magas termetük miatt valósággal az apró kislány fölé tornyosultak. Bőrük, mint minden elfnek, világos színű volt: nem vakító, de hamvas.

Vidáman sétáltak Nyírfa-Ligetben, nem messze a falujuktól, ahol a többi elf lakott – átlagos település volt ez, egy varázslómesterrel, néhány harcos íjásszal, kováccsal és pékekkel, akik a falu minden igényét ellátták. A család sem volt különleges, bár jómódban éltek, írnoki munkából. Ezen a napon éppen végeztek a feladataikkal, és kicsit sétálni támadt kedvük az erdőben.

Ylara előreszaladt kissé, ám egyszer csak megállt – valamit észrevett az út közepén. Odament, és leguggolt az ösvényre. A szülei mögé léptek, és kíváncsian hajoltak fölé, hogy mi lehet az. Egy postagalamb hevert az úton, kicsavarodott szárnnyal, élettelenül. Lábára egy pergamen volt kötözve.

– Elpusztult, szegényke – mondta halkan az édesanya.

Ylara lehajtotta a fejét, majd két tenyerét a galamb fölé emelte. Kezei alól zöldes fényár bukkant elő, és amikor végül leengedte a karját, mosolygott, mint aki tud valamit. A galamb ekkor összerezzent, helyre tette a szárnyát, felült, megrázta tollait, majd fürgén forgatni kezdte a fejét.

Ylara mosolyogva, vidáman így szólt:

– Menj utadra, kismadár!

A galamb ekkor kitárta szárnyait, és felröppent az égre, egészen fel a fák fölé, ahol eltűnt a szemük elől.

Ylara szülei egymásra néztek – az arcukon döbbenet tükröződött.

– Láttad? – kérdezte az apa fojtott hangon.

– Láttam – felelte az édesanya. Szemében egyszerre látszott büszkeség és aggodalom.

Ylara, mintha mi sem történt volna, dúdolva továbbszaladt, ugrándozva a virágok közt, az ösvény egyik oldaláról a másikra szökkenve.

Hét év telt el azóta. Ylara a mentora hosszú, keskeny verandáján söprögetett, melynek kanyargósan díszített korlátja és oszlopai fehér, világos kezelt fából készültek. A ház tetején, középen egy csúcsos, négyzet alakú rész emelkedett ki, sötétbarna facserepekkel kirakva, az oldalfalak pedig fehérre meszelt égetett téglából voltak. Az épület a falu közepén helyezkedett el, hasonló stílusú házakkal körülvéve. A távolban körös-körül a Nyírfa-Liget erdeje látszott.

Ylara heves mozdulatokkal söpörte a leveleket és a port. Ez is egy feladat, ami megtanít valamire.

– Nem jó ez így – gondolta.

Megmarkolta a seprűt, behunyta szemét, majd egy nagyot pördült vele. Hirtelen hatalmas szélhullám keletkezett, és elfújta az összes levelet és port a verandáról.

Ekkor a díszes nyitott ajtón keresztül egy mogorva, fegyelmező öregember hangja szólalt meg:

– Ylara, nem használhatsz varázslatot!

Ylara csillogó szemmel, mosollyal az arcán pillantott fel.

– Ma van a tizenharmadik szülinapom! – válaszolta vidáman. – Nem akarom itt tölteni a délutánt! Végeztem, majd jövök! – A seprűt sietve a falhoz támasztotta, és olyan sebesen távozott, hogy az öregember még a gondolatait se tudta összeszedni.

Ylara sietett: jobban érdekelte a szülinap, mint a varázslatok és a lecke, amit a mestere tanított neki. Vagy legalábbis tanított volna – de Ylarával nem volt mindig könnyű. Ő egy izgága, szeleburdi kislány volt még mindig.

Amint Ylara hazaért, az ajtón belépve azonnal édes illat járta át az orrát: méz, fahéj és fűszerek. A bejárat a magas, gerendás mennyezetű konyhába nyílt. Elöl, az ablak előtt egy nagy asztal helyezkedett el, jobbra, középen egy pult, a helyiség végében pedig kemence, vastűzhely, szekrények és egy vizesdézsa kapott helyet.

Ylara édesanyja éppen kevert valamit a pultnál, háttal az ajtónak. A tűzhelyen sejtelmes állagú krém bugyogott.

Ylara az édesanyja mögé lépett, és somolyogva átölelte a derekát.

– Milyen ajándékot kapok idén? – kérdezte. Anyja megfogta a kézfejét.

– Valami különlegessel készültünk.

Ylara szemében felcsillant a kíváncsiság.

– Különleges? Mégis mi lehet az? Egy tárgy? Egy állat? – találgatott.

– Csak légy türelmes, és megtudod, ha itt az ideje – intette nyugalomra édesanyja.

És valóban, mikor elkészült az ünnepi lakoma, és az édesapja is megérkezett, összeültek az asztalnál, és a szülők egy hosszú, keskeny csomagot vettek elő.

– Apáddal figyeltük, milyen sokat fejlődtél. Boldog tizenharmadik születésnapot! – köszöntötte az édesanyja, és átadta a csomagot Ylarának.

Ylara izgatottan, de óvatosan kezdte letépni a díszes csomagolást. A közepén kezdte meg.

– Egy zöldes fabot. Mégis mi lehet ez? – Tovább csomagolt, majd a szélesebb végéhez nyúlt, és letépte a papírt.

– Ez egy mágusbot! – csodálkozott el. – Egy mágusbot, ami minden nagy mágusnak elengedhetetlen kelléke. – S bár aznap nem gondolt a mágiára, mégis nagy áhítattal tartotta kezében az eszközt, amit szülei gondosan választottak ki számára, és ami ezentúl minden nap vele lesz.

A zöldes, spirálos fanyél egy smaragd ékkőben végződött, amely nemcsak ragyogó kinézete miatt, hanem gondos megfontolás eredményeképpen került oda. Az energiák tökéletes összhangja.

Ylara felugrott az asztaltól, és átölelte szüleit.

– Köszönöm! Szeretlek titeket! – suttogta hálásan.

Ám az igazi ünneplés csak ekkor vette kezdetét. Az asztal bőségesen meg volt rakva: aszalt és friss gyümölcsök, egzotikus és helyi olajos magvak és többféle sajt is helyet kapott rajta. Kalácsok és pékáru, megannyi ízes falat, mellettük pedig sós ételek, zöldségek, sárgarépa, borsó és saláták. Amit a szem csak kíván.

Bár az elfek nem fogyasztottak rendszeresen húst, utazásaik során vagy ünnepekkor azért nem vetették meg – így volt ez most is. Akadt az asztalon sült is, javarészt szárnyas, jól lesütve, és némi ragu, nem sajnálva a fűszereket.

Az ünnep alkalmából a legdíszesebb ezüst étkészlet került elő. Kés, villa, kanál.

Ylara végignézett az asztalon, és szedett magának egy kicsit ebből is, abból is. Jóízűen falatozni kezdtek, közben pedig a kislány terveiről beszélgettek.

Mikor a család már elég ételt fogyasztott, következhetett az est fénypontja, a születésnapi édesség.

Ez egy mézes-fahéjas különlegesség volt, vaníliás-tejszínes krémmel. Tetejét vékony karamellréteg fedte.

A krém habos, nem túl laza, nem túl sűrű – éppen megfelelő állagú. Az egész alapját egy tökéletes, kissé fahéjas piskóta adta, ami jól kiegészítette a mézes krémet.

Ylara imádta ezt az édességet – mindig a születésnapján készült, még különlegesebbé téve számára az ünnepet.

Ő kapta a legnagyobb szeletet, aminek szorított még egy kis helyet a gyomrában. Szépen, lassan kanalazta be az édességet, kiélvezve a pillanatot.

Miután mind jóllaktak, előkerült egy lant – Ylara édesapja sokat játszott rajta szabadidejében. Az apa lassú pengetésekkel rákezdett egy születésnapi dalra, Ylara édesanyja pedig bársonyos, megnyugtató hangon énekelt mellé.

Bár a két szülő már túl volt az ötszázadik életévén, alig néztek ki negyvennek – úgy tűnt, a pillanat örökké fog tartani, amint a fényes kristályokból készült lámpások megvilágították a meghitt otthont az éjszakában.

Örökké – erre meg is volt az esély. Ebben a nyugodt világban minden örökké fog tartani.

Ylara az ölébe vette a mágusbotját, nézegette, simogatta egy darabig. Végül mikor elálmosodtak, nyugovóra tértek, teret adva a következő napnak.

A nap még éppen csak virradt. Ylara, mint minden hétköznap, a mentorához sietett, kezében az új botjával. Fellépett a verandára, majd benyitott az ajtón. Odabent tágas tér fogadta, elöl, középen egy kör alakú ablakkal, amit sűrű, kereszt irányú lécek osztottak meg. Az ablak körül többszintes könyvespolcszerkezet húzódott, amihez gurulós létrát támasztottak. Mindkét oldalon tömörfa ajtók, balra pedig egy faragott íróasztal helyezkedett el, rajta valami nagy sárga nyitott könyvel. A mester éppen az asztalnál ült.

– Megjöttem, várom a leckét! – hadarta Ylara.

– Mi ez a nagy sietség? – kérdezte az öregember.

Egy ember volt az – elf nem is lehetett, az elfek ugyanis nem öregednek. Ám megesett, hogy egyes ember mágusok idős korukban az elfek közé költöztek, leélni hátralevő életüket. Ylara mentora is egy ilyen bölcs ember volt: az ő feladata lett megtanítani ezt a fiatal tehetséget az alapokra. S mint jó tanár, sietett is átadni a tudását. Neki nem volt olyan sok ideje – legfeljebb százötven évig élhetett mágiahasználóként, s már a nyolcvanat taposta. Ősz volt, hosszú hajjal és szakállal, s kerek arcán kerek szemüveg díszelgett. Ráncos, pirospozsgás bőre és zöldes szeme volt, ruhája egy fehér, letisztult mágusköpeny.

– Látom, megkaptad a mágusbotodat! Nagyon jó! – mondta. – De vajon elég fegyelmezett vagy, hogy használd? – vetette oda, mint valami találós kérdést.

– Igen! Tudok koncentrálni, ha akarok! – vágta rá gyorsan Ylara.

– Akkor kimegyünk megnézni, hogyan áll a kezedben.

Az öregember komótosan becsukta a könyvét, feltette a polcra, és elindult kifelé az udvarra. A kijárathoz közeledve oldalra nyúlt, ahonnan vörös kővel díszített ezüstös botja egyszerűen a tenyerébe szállt.

A ház előtt Ylara megállt a mágus mellett.

– És most mi lesz? – kérdezte kíváncsian, kissé aggódó hangon.

– Fogd meg a botodat, és koncentrálj a rezgésére. – adta ki az utasítást a bölcs mágus.

Ylara maga elé szúrta a botját a földbe – az ékkő a feje fölött díszelgett. Becsukta a szemét, és két kézzel megfogta a mágusbot nyelét. Homlokráncolva koncentrált, miközben szája kissé meggyűrődött – s ekkor a boton lassan felizzott az ékkő, zöldes fényt árasztva a még árnyékos tájra.

A fény erős volt, vakító. A mágus rég látott hozzá foghatót. De mi mást is várt attól, aki pusztán ösztönből felélesztett egy elhullott galambot, mikor még alig volt hatéves? Még ha az a korai varázslat nem is volt tudatos, és azóta nem is történt hasonló csoda.

A mágus csak hümmögött, szemei elkerekedtek.

A ragyogás azonnal eltűnt, és Ylara ijedten nyitotta ki a szemét.

– Mi az? Nem jól csinálom? Történni kéne valaminek? – kérdezte aggódva.

– Minden rendben. – mondta a mágus. – Sokat kell tanulnod, nekem meg oly kevés az időm… De mindenre sort kerítünk. Nem szabad sietni. – tette hozzá megnyugtató hangon. – De most be kell mennünk olvasni egy kicsit.

A mágus elindult a házba, Ylara pedig követte. Bent a varázsló az egyik polchoz sietett, és egy könyvet keresve ujjával végigpásztázta a sorokat, majd megállt egy vastag, barna borítású kötetnél.

– Mágiafókusz. – szólt oda Ylarának, és két kézzel fogva átadta neki a könyvet. – Vidd ezt haza, és amikor csak tudod, olvasd és értelmezd.

Ylara megfogta a könyvet, és végigsimította a borítót és a díszítést az ujjaival.

– Mára végeztünk, hazamehetsz. – intett az ajtó felé a mágus.

Ylara nem teljesen értette: még csak most kezdtek volna tanulni, de máris befejezték a mai napra?

– Nincs mit tenni… Ha haza kell menni, akkor haza kell menni. – gondolta.

S bár úgy tűnt, aznap nem tanult semmit, amint hazaért, kíváncsian kinyitotta és olvasni kezdte a könyvet.

Újabb egy év telt el. Ismét tavasz volt, a természet virágba borult, a madarak csiripeltek. Ylara kinyitotta a szemét, felült, majd kitárta az ablakot. Szobáját elárasztotta a fény. Levélmintákkal díszített, faragott bútorok álltak benne: egy komód, egy tükör, és egy nagy kétajtós ruhásszekrény.

– Milyen szép nap! – gondolta. Felpattant az ágyról, megragadta mágusbotját, és kifutott a kertbe. A kerítés szélén pár karóra húzott agyagkorsó várta. Ylara terpeszbe helyezte és megfeszítette a lábát, majd maga elé tartotta hatalmas botját. Arca eltökélt volt és mindenre kész. Az ékkő enyhe ragyogásba kezdett, majd egy gyors kis zöld gömbvillám bukkant elő belőle, ami egyenesen az edénynek csapódott, amitől az körbeperdült a karón.

– Te is megkapod a magadét! – kiáltotta Ylara, és egy másik agyagkorsót is célba vett. Rájuk szórt még pár gömböt, majd megállt egyhelyben, maga elé állítva mágusbotját, miközben az ékkövet nézte.

– Látom, gyakorolsz – mondta az öreg mágus. – Akkor kipróbálhatunk valami újat – azzal megállt úgy tíz-tizenöt méterre Ylarától. – Formálj egy pajzsot!

Ylara ívelten elmozgatta maga előtt az ékkövet, mire félkör formában halványzöld aura jelent meg előtte. A mágus mozdulatlanul állt mellette, a botja azonban egyszer csak felizzott, és kis tűzgolyó röppent ki belőle, halk, morajló hangot adva. Amint a tűzgömb elérte a zöld fátyolt, a lövedék szertefoszlott. A fátyol zümmögő hangot hallatott.

– Látod? Ez jól megy nekem! Talán tarthatnánk is egy kis szünetet! – kiáltott fel Ylara

– Szünetet? Ma még nem csináltunk semmit! – legyintett a mágus. – Még csak most jön az újdonság! Nagyon jól haladsz a mágiafókusszal, de itt az ideje a komolyabb varázslatoknak.

– Mint például? – kérdezte Ylara kissé érdektelenül, szemeivel az aranyló, napfényes lombkoronákat fürkészve.

A mágus halvány mosollyal megdöntötte a botját, majd dobbantott vele egyet, mire azonnal öt másolata jelent meg egymás mellett, pár méter távolságra. Ahogy mozgott, a hasonmásai pontosan követték, de nem tűnt úgy, hogy Ylarát lenyűgözték volna a látottak. Egyszerűen csak tovább figyelte a madarakat.

– Ez egy összezavaró illúzió, Ylara. Nagy hasznát veheted még. Ezen kívül bevezet téged az illúziók világába.

– Illúziók? – motyogta Ylara halkan, de tekintete még mindig nem a mágust figyelte.

– Íme egy tekercs! – lendítette meg botját a mágus, mire egy pergamen lebegett lassan Ylara felé, de nem lehetett pontosan meghatározni, melyik hasonmás felől. – Ebből megtanulhatod. Olvasd át figyelmesen, és koncentrálj elegendő manát a tekercsre, hogy átjárjon a tudás.

Ylara végül dacosan odafordult, és megragadta a pergament. Kitekerte, és mutatóujját a közepére irányította, mire a tekercsen felragyogott az írás.

– Ahá! – kiáltott fel Ylara, ahogy tudatosodott benne, miről van szó. Megbiccentette a botját, és becsukta a szemét, mire megjelent mellette egy másolat. – És honnan tudom, hogy működik? – kérdezte kételkedve.

– Érezned kell a manád áramlását – válaszolta a mágus.

– Érzem… Azt hiszem. – mondta bizonytalanul Ylara.

– Most oldd ki! – utasította a mágus, miközben a saját másolatai semmivé foszlottak.

Ylara hunyorított egyet, mire az ő másolata is eltűnt.

– Gyakorold ezt a varázslatot, és egyre több manát tudsz majd fordítani az illúziókra. Elvégre mind egy mintára működik. – jegyezte meg a mágus. – Szóval azt mondod, megy ez neked? Nagyon helyes, akkor mára tényleg befejeztük. Csak gyakorolj! – azzal szépen elindult az úton hazafelé.

Ylara elkomolyodott, tekintetét maga elé szegezte. Mélyen elgondolkodott.

– Egy éve gyakorolom a mágiafókuszt, és még csak most hozott a mester egy varázslatot. És mégis, mire lehet még hasznos egy ilyen trükk? – gondolta magában.

Ylara azonban nem bírt ellenállni a gyönyörű tavaszi napnak – befutott hát a házba, és lerakta a mágusbotját. Kedve támadt kimenni a patakhoz.


2. FEJEZET

Öt év telt el a mentor tanításában. Ennyi idő alatt számtalanszor rendezték át a tekercseket, kategorizálták a könyveket, törölgettek és porolgattak.

Ylara betöltötte a tizenkilencet: fiatal felnőtt nő vált belőle. Vonásai mostanra kiforrottá váltak: keskeny ajkak, kicsi orr, vékony, pelyhes, barátságos szemöldök. Álla finoman ívelt, arca keskeny. Nem volt különösebben magas (szüleihez képest még alacsony is), termete azonban arányosan karcsú volt.

Ylara számos mágiát ismert már: kisebbeket és nagyobbakat, haladó szintűeket. Nem mondhatni, hogy nehezen tanult: amit a mestere átadott, könnyedén magába szívta. Szorgalma ugyanakkor nem volt mindig töretlen, a természet gyakran csábította magához. Ilyenkor egy-két szóval lerázta magáról a tanulás terhét, és ment az erdőbe, figyelte az állatokat, vagy csak kiült a patakhoz áztatni a lábát.

Éppen egy ilyen túráról ért haza, amikor az ajtón belépve édesanyja megszólította.

– Ylara, vidd el ezeket a szomszéd faluba. Fontos iratok, Ervel már várja őket!

– Rendben, anya. Legalább sétálok egy kicsit. – válaszolta készségesen Ylara, és megragadta a vászoncsomagot, amiben egy vaskos köteg irat lehetett. – Estére biztosan hazaérek.

– Vidd a mágusbotodat is, farkasok ólálkodnak a környéken! – kiáltotta utána az édesanyja.

Azzal Ylara már el is libbent – alig várta, hogy egy jó nagyot sétáljon Nyírfa-Liget erdejében.

A szomszéd falu nem volt túl messze, mindössze egyórányi járóútra lehetett. Ylara azonban nem tervezte, hogy siet. Nézelődött, hallgatózott, kereste az állatokat, figyelte a madarakat. A növények és virágok neveit mondogatta, amiket az út szélén látott. Százszorszép, borsmenta, kakukkfű, szeder, pitypang, citromfű – ismételte. A nyírfák magasak voltak, de lombjaik közt sok fény átszűrődött, az erdő alja mégis árnyékos maradt.

Már jó fél órája gyalogolhatott, amikor egy ág reccsenésére lett figyelmes bal oldalról, valahonnan a fák közül. Botját abba az irányba döntötte kissé, és figyelte, mi lehet az. Egyszer csak két farkas tűnt fel a bozótból – szép nagy, szürke farkasok, nemes kinézetűek. Ylara kissé megijedt. Tudta ugyan, hogy a farkasok még sosem támadtak utazókra, de a termetük valahogy félelmetes és tekintélyt parancsoló volt. Pár másodpercig egymás szemébe néztek, majd a farkasok egyszerűen megfordultak, és eltűntek a fák között. Ylara pár pillanatig még utánuk nézett az erdő mélye felé, aztán továbbindult ő is.

Hamarosan elérte a falut. Tudta, kit kell keresnie, édesapja többször vitte már el ehhez az ügyfélhez. Az ajtón bekopogva egy alacsony termetű elf férfi fogadta, aki megörült a csomagnak. Ylara nem időzött sokat: odaadta az iratokat, és indult is vissza.

Hazafelé menet egy őz ugrott ki elé az út közepére. Ylara imádta az állatokat, és megörült a látványnak. Óvatosan az őz felé nyújtotta kezét, az állat azonban gyorsan beugrott egy bokor mögé, és továbbállt.

A patakhoz érve Ylara leült egy kicsit, és hallgatta a csobogást, élvezte a víz illatát.

A nap már lemenőben volt, amikor eszébe jutott, hogy illene hazamenni. Sietősre vette az iramot, és már egészen besötétedett, amikor valami váratlan dolog történt.

Egy ló dobogása hallatszott, majd nem sokkal később az állatot is megpillantotta. A lovon mintha valaki feküdt volna. Amikor közelebb ért, halk nyögés hallatszott, és Ylara egy páncélba öltözött elfet, egy falubeli harcost pillantott meg a nyeregben. A lovas páncélja véresen csillogott - valami vészjósló dolog történhetett vele.

Ylara elszörnyedt – még sosem látott ilyet. Dermedten nézte a közeledő férfit, aki egyszer csak összeszorított fogakkal megszólalt:

– Ylara! El kell tűnnöd! Jönnek!

– Micsoda? – kérdezte Ylara elcsukló hangon – Kik jönnek?

– Elpusztítanak minden mágust! Megölnek téged is, ha megtalálnak! – nyögte a harcos, miközben leszállt a lóról. Szemét összeszorította, majd habozva hozzátette: – Serandort megölték!

Ylara elsápadt, és minden porcikáját átjárta a borzalom.

– A mestert? – kérdezte hitetlenkedve. Jól ismerte a falusit – egyszerűen minden olyan hihetetlen volt. – De kik azok? Mi történik?

– Tíz sötét mágus. Nem tudjuk, honnan jöttek. Egy egész haderő van velük. Megtámadták a falut, és a mágusokat keresik. – mondta, majd beleszívott a fogába fájdalmában. – El kell tűnnöd innen! Menj délre! Fogd a lovam!

– De a szüleim! – kiáltotta Ylara kétségbeesetten.

– Nem tehetsz semmit! A mestered sem tehetett! Fogd a lovat, és menekülj délre! Szólj az Elf Tanácsnak!

Ylara habozott: meredten állt, mágusbotját egyre erősebben szorongatva. Ekkor zsivaj hallatszott a távolból, a fák között pedig fáklyák lángjai jelentek meg. Hirtelen egy nyíl csapódott Ylara combjába, és a lány felkiáltott fájdalmában.

– Siess! – ordította a harcos, majd megragadta a karját, és felültette a lóra. Ylara vágtatni kezdett dél felé.

– Ez nagyon fáj… – suttogta összeszorított fogakkal. A combja égett a nyíl okozta sebtől.

Csak vágtatott, és nem értette, mi történik. A fájdalomtól egyre nehezebben tudta tartani magát – végül ráborult a lóra, és elvesztette az eszméletét.

A szél tompa süvítése, és valamilyen nyikorgó hang hallatszott. Ylara szeme lassan kinyílt. Fedél volt a feje fölött, de a hely ismeretlen volt számára. Körbenézett: egy ágyon feküdt, mellette a botja a falat támasztotta.

– Hol vagyok? – kérdezte. A combja zsibbadt – odanyúlt, de a seb be volt kötve. Hirtelen felült. Ruhája rajta volt, mintha épp most támadna kedve sétálni az erdőben.

Óvatosan felállt, és körbenézett a szerény kis kabinban. Pár nyers fa bútor, asztal, szekrény volt a helyiségben. Ylara elindult az egyszerű ajtó felé, aminek a lécei közt fényt látott beszűrődni. Óvatosan kinyitotta, és kilépett rajta. Szemben a ló legelészett, amivel elvágtatott, kikötözve, egy itató mellett.

– Felébredtél? – kérdezte egy fiatal férfi nem messze tőle.

Ylara a hang felé fordította a fejét, és egy egyszerű bőrpáncélt viselő férfit pillantott meg. Egy alig huszonöt éves, magas ember volt, izmos és arányos testalkatú, haja tépett, barna. Kék szeme barátságosan tekintett a lányra hosszúkás arcáról. Kezében fahasogató fejszét tartott, előtte pedig egy tuskó állt. De aprítani való tűzifa sehol sem volt.

– Ki támadott rád? – kérdezte a fiatalember.

– Nem tudom… – válaszolta Ylara lehajtott fejjel, halkan, kissé megszeppenve. – Meg kell keresnem a szüleimet és az Elf Tanácsot.

– Mi történt? – kérdezte a férfi.

– Egyszerre minden tönkrement! – fakadt ki Ylara, bár semmit sem tudott a fenyegetésről, vagy arról, hogy miért támadták meg a falut, és kik lehettek azok. – Tíz mágus és a seregük.

– Elkezdődött hát? – kérdezte a férfi, mint aki tud valamit.

– Miről beszélsz? – nézett rá Ylara döbbenten.

– Nem hallottad a pletykákat?

– Nem…

– Thalrion régóta szervezi erőit. Csak arra várt, hogy sikeresen összetoborozza a tíz máguscsatlósát. – mondta a fiú.

– Miért? – kérdezte Ylara dühödten.

– A százéves béke csak látszat volt. Az emberek valójában arra vártak, hogy magukhoz ragadják a hatalmat: Thalrion, és a szövetségesei világuralomra törnek.

– Honnan tudod ezt? – kérdezte Ylara még mindig hitetlenkedve. A történtek ellenére az egész olyan képtelennek tűnt.

– Fiatal korom ellenére sok helyen jártam. De mondd csak, te hány éves vagy? Száz? Kétszáz? Hogy lehet, hogy nem hallottál a szóbeszédről?

– Csak tizenkilenc éves vagyok. – felelte Ylara kimérten.

– Értem. Én Aric vagyok. Neked mi a neved?

– Ylara. – suttogta a lány halkan.

– Tehát az Elf Tanácsot keresed? Az nem lesz egyszerű. Ha csakugyan Thalrion lendült mozgásba a tíz mágusával, akkor az Elf Tanács lesz az első, akiket bekerítenek. De szerencséd van, hogy rád találtam. – folytatta Aric, majd kissé kihúzta magát. – Képzett harcos vagyok. Épp olyan, akire szükséged van!

Ylara kissé hitetlenkedve nézett a bőrpáncélt viselő fiatal férfire, ahogy ott állt, a fejszét még mindig a kezében tartva, egyetlen szál tűzifa nélkül.

– Nem bízol bennem, igaz? – kérdezte nevetve Aric. – Várj csak, amíg bemegyek a felszerelésemért!

Azzal eltűnt a szerény kunyhóban, és magára zárta az ajtót. Kisvártatva azonban újra megjelent, immár acél mellvértet viselve, bal karján egy nemesinek ható pajzzsal, amit piros és sárga minták, meg egy sas képe díszítettek. Oldalán egy egyszerű, nem különösebben kirívó kard lógott.

– Most már mehetünk! Van nekem is lovam. Ott van hátul. – mutatott balra, a kunyhó mellé.

Ylara belül örült neki, hogy valaki tudja, mihez kezdjen ebben a helyzetben. Felszálltak a lovakra, és elindultak dél felé, hogy elérjék az Elf Tanácsot, és segítséget kérjenek.

Ylara és Aric már jó ideje lovagoltak, és igen éhesek voltak.

– Itt megállunk! – mondta Aric, majd leszállt a lóról egy folyó mellett, ami keresztülfolyt a zöld lombú erdőn. A folyó vize tiszta volt ugyan, de nem lehetett túl mélyre lelátni benne. Partján sás nőtt, ami körül halak fickándoztak. Egy kisebb üres területen álltak: volt némi hely körülöttük, de a partszakaszt körben bokrok szegélyezték. – Hozz tűzifát, addig kifogok pár halat! – szólt oda Ylarának.

A lány is leszállt a lóról, kikötözte, és elindult az erdő széle felé ágakat gyűjteni. Összerakta a farakást, majd kissé megdöntötte a botját, amiből kis szikrák pattantak ki.

Ylara nem tudott nyugton várni, így hát félreállt, és a botjával a mágiafókuszt gyakorolta. Kis gömböket lődözött az egyik fa törzsének, majd maga körül lassan elhúzva a botját fátyolos pajzsot képzett.

– Gyakorolsz? – kérdezte Aric kíváncsian.

– Még sosem harcoltam. – felelte Ylara elkomolyodva, majd kioldotta a pajzsot. A mágusbot ékköve megszűnt izzani.

– Ha eljön az ideje, mindent ösztönből fogsz alkalmazni, amit eddig tanultál. – nyugtatta Aric. Úgy hangzott, mintha tapasztalatból beszélne.

– Te harcoltál már? – kérdezte Ylara.

– Banditákkal számtalanszor. Az emberek királysága nem olyan békés, mint amilyennek látszik. – válaszolta a fiú, és megvonta a vállát, mintha ez természetes lenne. – Gyere enni, megsültek a halak.

Ylara és Aric elfogyasztották a szerény étket, majd eloltották a tüzet, és felpattantak a lovakra, hogy folytassák útjukat délre.

Szinte szünet nélkül haladtak, átkeltek egy tisztáson, majd ismét betértek a sűrű erdőbe. Az Elf Tanácsot a hegyek oldalában kellett keresni: mindenki ismerte, bár száz éve alig volt szükség rá. Ylara is csak hallomásból tudott róla, de bízott benne, hogy itt majd megkapják a szükséges segítséget, és megmentheti szüleit.

Amikor azonban közelebb értek a hegyhez, amelynek lábánál a városnak kellett lennie, fekete füstöt láttak felszállni a fák takarásából. Nagy terület lángolhatott.

– Ez nem jó jel. – dörmögte Aric. – Megelőzhettek minket.

Ylara a tenyerébe temette az arcát, és megrázta a fejét.

– Mit csináljunk most? – kérdezte tanácstalanul.

Aric körbenézett, és a szomszédos hegyet fürkészte.

– Látod azt a hegyet? Ott lakik egy remete elf mágus. Nagy tudású, több ezer éves… – Aric egy pillanatnyi szünet után folytatta: – Jó néhány hónapot vele töltöttem, biztos tud mondani valamit. De ha valóban Thalrion tehet mindenről, akkor őt is meg fogják keresni. Így nem árt sietnünk.

Ylara bólintott. A hegy irányába fordultak, és megindultak. Elég messze volt, de lóháton estére elérhetik a lábát.

Mire besötétedett, valóban a hegy lábánál álltak. Roppant látványt nyújtott: havas csúcsa meredeken nyúlt az ég felé, beláthatatlan vonulatokkal és zegzugokkal tarkítva. Oldala meredek: nem lehetett könnyű megmászni, de szerencsére keskeny utak is vezettek fel rá.

– Itt most letáborozunk – mondta Aric – Nappal majd tovább haladunk. Nem jó, ha nem látjuk, hová lépünk odafent. – azzal leszállt a lóról, és levett róla egy összetekert hálózsákot.

Ylara néhány gallyat szedett fel a földről.

– Most nem! – intette le Aric – A sötétben könnyen megláthatnák a fényt. Tűz nélkül kell átvészelnünk az éjszakát.

Szerencsére tavasz közepe volt, így annyira nem voltak hűvösek az éjszakák.

– A hálózsák a tiéd, nekem van még pár pokrócom – nyújtotta oda Aric a hálózsákot Ylarának.

Szótlanul tértek nyugovóra. Aric nem szerette volna kérdésekkel felizgatni útitársát. Amúgy is megvan a maga baja szegény lánynak – gondolta.

Ylara halk pisszegésre ébredt. Riadtan ugrott fel.

– Van itt valaki – suttogta Aric alig hallhatóan, miközben lassan kihúzta a kardját.

Ylara a botjához nyúlt, ami ott hevert mellette. Még sötét volt, fátyolfelhők takarták el a félholdat.

Hirtelen rekedt üvöltés hasított az éjszaka csendjébe, és a sötétségből egy fekete viseletben lévő, páncélozott alak sziluettje bontakozott ki.

– Itt vannak! – kiáltotta mély, érces hangon. Egy ember harcos volt az: fején egyszerű sisakot viselt, feketére festett fémmel.

Mögötte további négy harcos jelent meg egy sorban, ugyanolyan páncélzatban és öltözékben. Egyikük íjász volt, hárman pedig kardot tartottak a kezükben, hegyes, fekete pajzzsal. A pajzsokon kék színű, kör alakú festés volt, rombusz nyílással a közepén. Négyfelé tövisszerű tüskék álltak ki belőlük.

– Ők azok? – kérdezte Ylara rémülten.

– Nem ismerem a címert – hadarta Aric – de portyázó katonáknak tűnnek. Korábban nem láttam errefelé banditákat.

– Banditák? – vetette oda gúnyosan az egyik alak. – Elit harcosok vagyunk. És úgy látom, elcsíptünk egy mágust. – tette hozzá elégedett vigyorral.

– Biztosan magas jutalmat kapunk érte! – örvendezett a másik.

– Adjátok meg magatokat! Esélyetek sincs! – kiáltotta a karcos hangú harcos.

– Készülj! – suttogta oda Aric Ylarának, majd azon nyomban felugrott, nekirugaszkodva az előttük álló harcosnak. Kardjával hatalmas csapást mért a pajzsára, amitől az hátraesett.

Ylara rémülten, lebiggyesztett szájjal kapkodta a botját, hol az egyik, hol a másik harcosra irányítva azt. Teljesen tanácstalan volt. Aric ismét lesújtott, mielőtt a többiek feleszméltek volna. Egy jól irányzott csapással levágta ellenfele kézfejét, majd hátraugrott. A szerencsétlen fickó a földre rogyott, és összegörnyedve vonaglott, társai arcára pedig kiült a döbbenet.

– Lőj! – kiáltotta Aric.

Ylara csak forgolódott, még mindig nem tért észhez. Ezt kihasználva az íjász felajzotta íját, és egyenesen Aricra irányította. Két harcos mozdulni sem mert – nem tudták, mit várjanak a mágustól. Az ötödik azonban előugrott, és hangos harci kiáltással nekirontott Aricnak.

Aric gyors lépésekkel igyekezett kitérni a támadás elől, s amikor az íjász kilőtte rá a nyilat, feltartotta a pajzsát, egyenesen az útjába. A nyílvessző visszapattant a pajzsról – nem holmi egyszerű fegyver lehetett, hanem gondosan megmunkált, igen tartós darab.

Az ötödik harcos ekkor oldalról rácsapott Aric kardjára, a fiú azonban csavart egyet rajta, miközben lefelé tolta ellenfele kardját, pajzsával pedig nagyot sújtott rá. A harcos térdre rogyott, kardja a földnek ütközött.

Eközben Ylara továbbra is csak mutogatott a botjával. A két sakkban tartott harcos egymásra nézett, majd felkiáltottak, és nekirohantak Aricnak, aki a társuk felett állt, várva a végső csapás lehetőségére.

– Lőj! – ordította Aric újra, majd beleszúrta kardját az előtte térdelő férfiba. A harcos arca eltorzult, szájából pedig vér bugyogott fel, de azért utolsó erejével még rámarkolt Aric kardjára.

A két harcos eközben egyre közelebb került Arichoz, kardjaikat magasra emelve, csapásra készen. Az íjász betöltött még egy nyilat, és lassan Ylara felé fordult. Az idő lelassult Ylara számára: az arcok, a hangok, a mozdulatok szinte megmerevedtek.

Ekkor Ylara becsukta a szemét, mire a mágusbotján lévő ékkő felvillant, és egy többágú zöld villám csapott ki belőle. A szórás elkapta a két harcost is – éppen idejében, mert már lecsaptak volna Aricra.

A két testet átjárta a villám, és kontrollálatlanul vergődve csapódtak az ellenkező irányba. Aric éppen csak hátranézett, és meglátta az íjászt, amint lassan elengedte a nyíl végét, mire a vessző megindult Ylara felé.

Ylara lassan kinyitotta a szemét, és észrevette, mi történik. Botja még mindig a két harcos felé irányult, a nyílvessző pedig megállíthatatlanul repült felé. Szeméből ekkor hirtelen zöld fény tört elő, mágusbotja pedig felizzott, és egy ember magasságú fénycsík lövellt ki a lábai alól. Szikrázó pukkanás hallatszott, és Ylara egyszer csak eltűnt. Aricnak több sem kellett: kirántotta a kardját legyőzött ellenfeléből, felugrott, és nekiszökkent az íjásznak. Oldalról szúrta szíven. Az íjász elejtette a fegyverét, és összecsuklott. Aric megrökönyödve nézett körül: Ylara sehol sem volt.

Szemügyre vette a harcosokat: egyedül a levágott kezű férfi vergődött még a földön, de egyre kisebb intenzitással. Rengeteg vért veszített. Minden olyan csendessé vált, hogy még a tücskök ciripelése is hallatszott.

A lovak kicsit arrébb voltak kikötve, s láthatólag nem különösebben zaklatta fel őket az esemény – nyugodtan legelésztek tovább. Az égen továbbra is sejtelmes fény derengett, ami a felhők mögül szűrődött elő.

Pár pillanattal később Ylara is előlépett a bokrok mögül – láthatólag sokkolták a történtek, és alig fogta fel, mi történt. Közelebb tántorgott, majd térdre rogyott. Karjai lelógtak, a botja a földre borult.

– Majd megszokod… – mormogta Aric halkan, szinte beletörődve.

Ylara kissé zavaros tekintettel felnézett.

– Én… – Én nem tudtam lépni. – suttogta, majd lesütötte a szemét.

– Hát, túléltük. – mondta Aric. – Próbáljunk meg aludni még egy kicsit. Ezek önjelölt portyázó katonák lehettek a haderőből. Nem számítok több vendégre… Holnap tovább kell mennünk. – azzal elhelyezkedett a pokróca alatt, kardját jó közel tartva magához.

De Ylara nem tudott már aludni. Átkulcsolta a térdét, és üres tekintettel bámult maga elé egész éjszaka. Gondolatai nem hagyták nyugodni: leginkább az zavarta, hogy nem volt képes időben cselekedni, és emiatt majdnem életüket vesztették. Azon őrlődött, mit rontott el, és hogy mit kellett volna másképp tennie – és félt is, mert nem tudhatta, rájuk támadnak-e még.

– Aric olyan felkészült volt, ellenben én… – gondolta keserűen. Képzeletében újra és újra leperegtek az események, és a lelkét egyre csak emésztették a kínzó kétségek.

Ahogy a nap első sugarai előbukkantak, Aric azonnal felébredt. Nagyot nyújtózkodott, majd felállt, és felerősítette a pokrócokat a lova oldalára.

Ylara összetekert hálózsákja már ott várta. Aric azt is feltette a lóra.

– Menjünk tovább! A hegyekben lesz némi bogyós bokor. A kékből, aminek csipkés a vége, ehetünk. – mondta, majd rövid szedelődzködést követően otthagyták a csatateret.


3. FEJEZET

A lovak könnyedén haladtak felfelé a hegyen, a keskeny út jól bejártnak tűnt. Félúton járhattak, egy szoros közelében, amikor Ylara visszanézett a távolba.

– Nyírfa-Liget. – suttogta halkan. – Olyan békésnek látszik innen.

Aric csak futólag tekintett hátra, bólintott egyet, majd visszafordult, és folytatta az útját – úgy érezte, nincs mit mondania.

Az egyik út szélén aztán Aric megállt, és lovával a vad sziklák felé fordult.

– Arra nem lehet menni. – hüledezett Ylara.

– Nem? – vonta fel a szemöldökét Aric, és megindult a sziklákon.

Lova olyan simán haladt, mintha kövezett úton járna: Ylara még azt is látta, hogy a patái belenyúlnak a sziklákba.

– Illúzió! – kiáltott fel megvilágosodva, majd ő is arra vezette a lovát.

Mindössze öt perc gyaloglás után elérkeztek egy kis sziklaszerű kunyhóképződményhez a csúcsok ölelésében. A sziklának ház formája volt, de úgy nézett ki, mintha egy darabból készült volna.

Csak nem átalakító mágiával készítették? – tette fel a kérdést magában Ylara.

A kunyhóhoz érve Aric leszállt a lóról, és hangosan bekiáltott.

– Aggastyán, itt vagy? – hangja gúnyosan, mégis barátságosan csengett. De senki sem válaszolt, és Aric fürkészve figyelte a kunyhó belsejét.

– Mégis hány éves vagyok szerinted? – hallatszott ekkor valamivel fentebbről, a sziklákról.

– Alig nézel ki négyezernek. – válaszolta Aric vigyorogva.

– Pontosan négyezer-hétszázkilencvenkettő. – helyesbített az amúgy fiatalos elf férfi, aki egyszerű, szerény rongyokat viselt. Simára borotvált, kerek arcát világosbarna haj keretezte. Korához képest nagyon fiatalos volt: úgy festett, mint egy negyven éves ember, az elfeknél azonban ez egyáltalán nem számított különlegesnek.

– Csak egy elszigetelt, tudatlan, magányos bolond vagyok. Kérlek, áruld el, mi hozott vissza hozzám? – kérdezte az elf.

– Tudod, hogy nem zargatnálak, Ferendil, ha nem lenne fontos. De a birodalom támadás alatt áll.

– Száz éve nem volt háború. Milyen kevés idő. Tudtam, hogy hamar vége lesz… – sóhajtott fel az elf, majd rövid szünetet tartott. – Thalrion az. Sikerült neki. És most le akarja igázni a világot, hogy mindent elpusztítson.

– Ilyen veszélyes lehet egy ember mágus? – kérdezte kételkedve Aric.

– Önmagában nem. De az emberek veszélyesek, ha szövetkeznek egymással. És ő megtalálta a csatlósait. – válaszolta Ferendil. – Úgy hallottam, sikeresen feltámasztott egy ősi mítoszt: a Tíz Mágus Béklyóját.

– Tíz Mágus Béklyója? Hallottam a tíz mágus csatlósról, de mi az a béklyó? – tudakolta Aric.

– Tíz mágus áldozza fel a lelkét egy rituálé során. Elveszítik emberi mivoltukat, elveszítik az érzéseiket, s cserébe egy olyan pecsét részesei lesznek, amivel bármilyen erős mágus legyőzhető. Hűséget esküdnek uruknak, és bármit végrehajtanak, amit az kér tőlük.

– Thalrion?

– Igen, Thalrion bármit megtehet velük, amit akar.

– És mit akar ez a Thalrion? Honnan jött? Miért? – kérdezte Ylara.

– Lássuk csak, mi van itt… – mondta Ferendil, és közelebb lépett Ylarához. – Egy elf mágust is hoztál magaddal. Nocsak-nocsak. Milyen erős vagy, kislány? – kérdezte Ferendil karját széttárva.

– Nem vagyok túl erős. – felelte Ylara halkan, lehajtott fejjel, botját két kézre fogva.

– Majd azt én eldöntöm! Gyere közelebb! – intette magához Ferendil.

Ylara lassan, habozva lépett Ferendilhez. Nem tudta, mire számítson, abban viszont biztos volt, hogy a mágus rengeteg tapasztalattal rendelkezhet.

– Jó… – Ferendil felemelte a kezét, háromszöget formált az ujjaiból, és Ylara homlokához érintette őket. Az ujjak közül fehér fény kezdett szivárogni egyre erősebben.

Ylarát elvakította a fehér ragyogás – egy darabig csak szikrázó fényt látott, semmi mást. Aztán egyszerre kitisztult a kép, és három alak jelent meg előtte, akik egy hegyvidék szoros lejtőin gyalogoltak egy szakadék felett, miközben ő a magasból tekintett le rájuk.

– Hallottam valamit – mondta egyikük, egy elf, szürke mágusviseletben. – Előre megyek, maradjatok itt! – utasította két társát, akik emberek voltak.

Egyikük szintén mágus lehetett, a másik, idősebb pedig amolyan utazó alkat. Nagyon hasonlítottak egymásra.

Nem sokkal később hatalmas zengés rázta meg a hegyoldalt, és a meredélyen szikladarabok gördültek alá a hegyről. Nem volt hova menekülni, letarolták a két utazót. Az idősebb éppen hogy megkapaszkodott a szakadék felett, egyik kezében egy lepecsételt tekercset tartva, fiatalabb társa, a mágus azonban mélyebbre zuhant, de egy sziklaperemen ő is fennakadt.

Amikor a zúgás abbamaradt, az elf mágus előbukkant az idősebb utazó fölött, s a peremről felé nyújtotta a karját.

– Add a tekercset! Gyorsan! Utána felhúzlak! – sürgette.

A férfi habozott, de nem sok választása volt – nem tudta sokáig tartani magát. Odanyújtotta a tekercset. A mágus azonnal elvette, s a szemében gonosz fény villant. Elvigyorodott, és letaszította az utazót a mélybe, aki egyenesen a szakadékba zuhant.

A fiatalabb férfi végignézte a jelenetet.

– NE! – kiáltotta olyan keservesen, hogy beleremegett az egész hegyoldal. Ezután felhúzta magát a peremre, és ott elterült.

Ekkor Ylara szemei ismét fényárba borultak, majd visszatért a hegyre, a remetéhez.

– Látomásom volt – mondta halkan.

– Igen! – válaszolta Ferendil.

– Három utazót láttam. Az egyik lelökte a másik kettőt a szakadékba. De a fiatalabb túlélte.

– A fiatalabb volt Thalrion… Aki lezuhant, az édesapja.

– Ezt nem értem. – ráncolta a homlokát Ylara – Olyan esetlen volt. Egy áldozat.

– Thalrion nem volt mindig rossz. Egy hatalomvágyó elf mágus árulása tette azzá. Én legalábbis így gondolom. – Ferendil megdörzsölte az állát. – Harminc évvel ezelőtt történt. Akkor és ott Thalrion megesküdött, hogy elpusztítja az összes elfet, az összes mágust.

– Akárhogy is, – vágott közben Aric – Thalrion már így is sok fájdalmat okozott. Neves mágusokat pusztított el, embereket és elfeket egyaránt. Láttuk az Elf Tanács elpusztítását is.

– Meg kell állítani Thalriont. – szólt Ferendil elgondolkodva.

– Akkor gyere velünk! Segíts! – kérlelte Ylara.

– Én nem vagyok elég erős hozzá… Ferendil a földre szegezte a tekintetét, majd pár pillanattal később Ylara szemébe nézett. – De TE! – vágta oda.

– Nem. Én nem. – rázta fejét Ylara. – Még csak 19 éves vagyok, azt sem tudom, hogy kell varázsolni! – mentegetőzött.

– Láttad a látomást… – mondta a remete – Átlagos mágusok nem láthatják… Mély kötelék fűz a mágiához.

– De te mutattad meg nekem! – ellenkezett Ylara.

– Én csak feltártam a kaput. Én magam sem láthatom, mi történt harminc évvel ezelőtt. – válaszolta Ferendil. – De segíthetek neked. Felkészítelek. Megmutatom, hogy szabadítsd ki a benned rejlő erőt!

Ylara hallgatott. Érezte, hogy nagy nyomás nehezedik a vállaira. Ferendil bement a kunyhóba, majd kisvártatva egy könyvvel tért vissza. A könyv akkora volt, mint egy kódex, a borítóján ismeretlen rúnák díszelegtek. Egy ősi dialektus, melynek eredete az idők homályába vész.

– Ebből a könyvből mindent tudni fogsz. – mondta a remete, és átnyújtotta Ylarának a vaskos kötetet.

Ylara letámasztotta botját, és kíváncsian vette kézbe a hatalmas könyvet. A háta szinte meggörnyedt a súlyától, miközben óvatosan kinyitotta.

A könyv nem volt átlagos. Az érthetetlen rúnák tintájából arany fény szivárgott, és vibrálva futott végig rajtuk, ahogy lapozott.

– Úgy kell olvasni, mint egy varázspergament. – mondta Ferendil.

Ylara a remetére emelte a tekintetét, aki lelkesen bólogatott, és a könyv felé intett. A lány visszanézett a könyvre, és az első oldalra lapozott.

Felemelte az ujját, és lassan az első lap közepe felé nyújtotta. Ahogy közelebb ért, az ujja fehér fénnyel felizzott. Hirtelen szél támadt, s mikor Ylara ujja megérintette a lapot, fehér fény járta át a lány szemét, a rúnák pedig mozgásba lendültek. Az oldal tartalma szép lassan, egy vonalban felfutott egészen az arcáig, bele a szemébe.

Ylara tudata egy köztes térben járt, mintha végigsöpört volna a fejében a sok információ. Tudás, amit már régóta elfeledtek. Nem is értette igazán, csak azt érezte, hogy a részévé válik. Egyik szöveg a másik után – idegen szavak, melyeket még sosem hallott, mégis értett. Hozzá szóltak.

Aztán, mint a villámcsapás, egyszer csak megszűnt az egész: újra a remete előtt állt, a hatalmas kódex első lapja pedig elparázslott. Ylara ámulva nézte – érezte, hogy valami történt, bár nem tudta, mi. Rápillantott a mágusra.

– Szép volt! – lelkendezett Aric. – A sok fény meg minden… Érdekes, ahogy a mágusok olvasnak…

– Folytasd! – unszolta nyájasan Ferendil, kezével bátorítóan legyintve.

Ylara érezte, hogy a manáját kissé csorbította az olvasás. De nem volt mit tenni: ha a remete azt mondja, hogy folytassa, akkor lehet benne valami. Ismét felemelte az ujját, és megérintette a következő oldalt, mire újabb tudás áramlott bele, ahogy az előbb is. Ezután újabb lap következett, majd még egy, és még egy. Jó pár oldalt elfogyasztott így, és bár nem tudta, mire jó az egész, egyre fáradtabb lett tőle. Már majdhogynem teljesen kimerült, a kódexben azonban még mindig volt lap bőven.

– Ennyi elég lesz! – szólalt meg ekkor Ferendil.

Aric, aki már a kunyhó mellett ült a fűben, nekidőlve a falnak, felnézett.

– Mára? – kérdezte Ylara.

– Nem. Ami szükséges az induláshoz, azt már megismerted. Ez egy hatalmas könyv, és ennyi elegendő lesz, hogy az erőd felszínre kerüljön.

– Jó, mert nagyon fáradt vagyok… – sóhajtott fel Ylara álmosan. A könyv teljesen lemerítette a manáját.

– Feküdjetek le bent. Van pár ágyam. – mondta a remete.

A kunyhó belülről nagyobb volt, mint amilyennek kívülről látszott: valószínűleg térmágiával bővítették ki. Belül nem is volt olyan szerény, majdhogynem úgy nézett ki, mint egy ház valamelyik elf faluban. Még szobák is voltak benne, amelyek egy előtérből nyíltak kör alakban.

A remete megmutatta őket, Ylara és Aric pedig nyugovóra tértek. Ylarának szüksége volt a pihenésre, hogy visszanyerje az erejét.


4. FEJEZET

Másnap reggel Ylara felfrissülve, ám kissé éhesen ébredt. Aric már várta a kerek nappaliban, ahova a többi szoba is nyílt: középen székek és egy kerek faasztal volt a helyiségben. Aric egy kenyérféleséget nyújtott neki, Ylara pedig nem habozott, hamar elfogyasztotta az ételt. Míg evett, nem szólalt meg, kiélvezett minden falatot.

– Ferendil itt van? – kérdezte, amikor végzett.

– Elment… Azt mondta, dolga van, de még biztosan találkozunk. – válaszolta Aric.

– Ez a tegnapi nap… Olyan kusza volt minden… Fárasztó… – kezdte Ylara – És annyi minden történt. Ott volt ez a látomás…

– Thalrion története?

– Igen. Miért kellett látnom? Ő az, aki elpusztítja a világunkat. Megöli a szeretteinket.

– Azt vettem ki, hogy a mágiához van valami köze. Ferendil szerint azért láttad, mert látnod kellett.

– Akkor sem értem… Ki fog nekünk segíteni?

– Ha már itt tartunk, míg aludtál, én beszéltem Ferendillel. Azt mondta, hogy el kell mennünk a Déli-mocsárba. Adott egy térképet is. Marleon lakik ott, az elf mágusnő. Ő az, akit keresünk.

– Az a könyv… Egyszerűen varázsigék cikáznak a fejemben. Ráadásul nem is a mi nyelvünkön. De olyan homályos… Mint amikor ki akarsz mondani egy szót, de nem jut eszedbe.

– A remete nem árulta el a könyv titkát, de azt hiszem, tudni fogod, mire való, ha eljön az ideje. Ferendil mindig ilyen volt: rejtélyes, de bölcs.

– Remélem, így lesz… – felelte Ylara bizonytalanul.

A nap már magasan járt, de még nem delelt, amikor kioldozták a lovaikat, és elindultak az úton visszafelé, keresztül az illúziók szikláin. Amint a hegyről visszaértek Nyírfa-Liget erdeibe, óvatosan haladtak tovább következő úti céljuk felé, a mocsárba. Ez háromnapi járóutat jelentett lóháton. Kissé megiramodtak hát a lovaikkal, de azért nem túlzottan, nehogy lefárasszák őket. Többször is megálltak pihenni, hogy megelőzzék a kimerülést: horgásztak a pataknál, és megmerítették a kulacsaikat. Az első éjszakákat tűz nélkül töltötték, mert nem akartak feltűnést kelteni. Még mindig Nyírfa-Ligetben voltak.

Ylara csendben ült a hálózsákon, Aric pedig az oldalára fordulva feküdt a pokrócok alatt.

– Aric, ébren vagy? – szólalt meg hirtelen Ylara csendesen, szinte engedélykérően.

– Igen, mi a baj?

A lány egy darabig komoly tekintettel fürkészte a fiú arcát.

– Miért segítesz nekem? – kérdezte végül.

– Ez összetett kérdés. Tudod, sokat utaztam egészen fiatal koromtól kezdve, és különböző kalandokba keveredtem. Sokszor hasznát vettem volna egy nagy testvérnek, vagy valakinek, aki vigyáz rám. Az emberek világában sok kegyetlenség folyik a béke ellenére is. Sok harcot éltem meg.

– Csak ezért?

– Nem csak ezért. Amikor sebesülten rád találtam, bajban voltál. Segíteni akartam. Mindig is segíteni akartam másoknak, akiknek szüksége van rá.

Ylara elgondolkodott.

– Mi lesz, ha a mocsárba érünk?

– Még nem tudom. De amíg szükséged lesz rám, addig veled maradok. Most pedig aludj végre!

Ylara belebújt a hálózsákba, és csakhamar jótékony álom szállt a szemére.

Másnap reggel folytatták az útjukat, és elérték az erdő szélét. Egyáltalán nem tűnt úgy, mintha harc dúlna a vidéken: a madarak csicseregtek, a virágok lengedeztek a szélben. Innentől valamivel lassabb léptekben haladtak kifelé a mezei útra, ám egyszer csak szapora lódobogás hallatszott a távolból.

– Siess a fák közé! – suttogta Aric, és gyorsan visszavezették a lovakat a bozótosba, ahonnan óvatosan fürkészték, ki közelít.

Három lovas érkezett, Thalrion emberei voltak. Egy mágus ment elöl, és két harcos utána. Az idősebb mágus nem nagyon különbözött társaitól, de köpeny volt rajta, és mágusbot lógott a lova oldalán. Ahogy közeledtek, egyre jobban lelassították a lovaikat, a mágus pedig gyanakodva méregette az út szélén lévő bozótost. A földet leste, majd leszállt a lóról, és Ylara és Aric rejtekhelye felé fordult. Meglátta a friss, mély patanyomokat, amelyek az erdőbe vezettek, és intett a két harcosnak, akik erre szintén leszálltak a lovakról.

– Gyertek elő! Tudom, hogy itt vagytok! – kiáltotta a mágus az erdő felé.

Aric előlépett a bokorból, Ylara pedig követte, de a botját maga mögött tartotta.

– Egy elf és egy ember… Hová tartotok? – kérdezte a mágus.

– Csak utazók vagyunk – mondta Aric kissé gyanús hangsúllyal.

A mágus hunyorított egyet, és előre tartotta a botját. Ylara rémületére a kék kő felvillant rajta, és a sötét mágus botjából jégtüskék törtek elő. Ylara azonnal megsuhintotta a saját botját, hogy pajzsot hozzon létre, és kivédte a támadást.

A két harcos is megindult. Aric balról próbált kerülni, leemelte pajzsát a hátáról, és futni kezdett, hogy megelőzze a támadást.

Ylara ekkor maga elé tartotta a botját, és meglendítette, mire szemmel látható lökéshullám keletkezett. A két harcos hátraesett, a mágus azonban megrogyasztotta a térdét, és botjával ellentartott az energiának.

Aric megragadta a lehetőséget, és azonnal ráugrott az egyik felborult harcosra. Kardjával erős csapást mért rá, de ellenfele időben kivédte azt.

Ylara botja felvillant, és egy tűzgolyó repült az idegen mágus felé, aki azonban egy suhintással kivédte a lövedéket.

A jobb oldali harcos ekkor összeszedte magát, és óvatosan Ylara felé indult – toporogva várta az alkalmat a támadásra.

Ylara dobbantott egyet a botjával, mire öt hasonmás jelent meg körülötte, amivel sikeresen zavarba hozta az ellenfeleit. A mágus csak vaktában tudott rálőni az egyik másolatra, Ylara pedig azonnal viszonozta a tüzet, amit a mágus összeszorított fogakkal épphogy csak ki tudott védeni.

Aric közben kiforgatta a kardot ellenfele kezéből, és ledöfte őt, a másik harcos azonban megindult Ylara felé – ám a lány ekkor váratlanul zöld fénybe burkolódzva, szikrázva tovatűnt. A mágus döbbenten bámulta a helyet, ahol egy pillanattal azelőtt még Ylara állt. Nem gyakran látott teleportálást – a térmágiához jelentős tapasztalat kellett, ezért még a nagy tudású mágusok között is ritka varázslatnak számított, egy ennyire fiatalnak tűnő lánytól pedig végképp váratlan lépés volt.

Ekkor Ylara villáma eltalálta a talpon maradt harcost, mire a mágus Aric felé fordította botját, és egy nagy jégszilánkot lövellt felé.

– NE! – kiáltotta Ylara, és lesújtott egy villámmal a mágusra. De a jég megállíthatatlan volt.

Ylara Aric felé rohant, hogy megnézze, mi történt. A fiú a pajzsa mögött bújt meg – egy átlagos pajzs nem tudott volna elhárítani egy varázslatot, ez azonban szemmel láthatóan különleges pajzs volt, amit valamiféle csillogó aura vett körül.

